钦定古今图书集成/理学汇编/学行典/第098卷 > 朱子大全集 > 《答孙季和》
## 钦定古今图书集成/理学汇编/学行典/第098卷 > 朱子大全集 > 《答孙季和》

县事，想日有伦理学校，固不免为举子文，然亦须告
以学圣门庭，令士子略知修己治人之实，庶几于中
或有兴起，作将来种子。浙闲学问，一向外驰，百怪俱
出，不知亦颇觉其弊否？宁海僧极令人念之，亦可属
之端叔兄弟否？若救得此人，出彼陷阱，足使闻者悚
动，所系实不轻也。所疑三条，皆恐未然，试深味之，当
自见得古今书文，杂见先秦古记，各有证验，岂容废
绌？不能无可疑处，只当玩其所可知，而阙其所不可
知耳。《小序》决非孔门之旧，《安国序》亦决非西汉文章。
向来语人，人多不解，惟陈同父闻之不疑，要是渠识
得文字体制意度耳。读书玩理外，考证又是一种工
夫，所得无几，而费力不少。向来偶自好之，固是一病，
然亦不可谓无助也。孔氏《书序》与《孔丛子》《文中子》大
略相似，所书孔臧不为宰相，而礼赐如三公等事，皆
无其实，而《通鉴》亦误信之，则考之不精甚矣。